Oficialusis leidinys L 080 , 25/03/1999 p. 0020 - 0021



Tarybos direktyva 1999/20/EB 1999 m. kovo 22 d. iš dalies keičianti Direktyvas 70/524/EEB dėl pašarų priedų, 82/471/EEB dėl tam tikrų produktų, naudojamų gyvūnams šerti, 95/53/EB, nustatančią principus, reglamentuojančius gyvūnų mitybos srityje atliekamų oficialių patikrinimų organizavimą, ir 95/69/EB, nustatančią reikalavimus ir priemones, taikomas patvirtinant bei įregistruojant kai kurias įmones bei tarpininkus, veikiančius gyvūnų maitinimo sektoriuje EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 43 straipsnį, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], atsižvelgdama į Ekonomikos ir socialinių reikalų komiteto nuomonę [3], kadangi Direktyvos 70/524/EEB [4], su pakeitimais, padarytais Direktyva 96/51/EB [5], 13–16 straipsniai nustato tam tikras nuostatas dėl priedų ir premiksų naudojimo pašaruose bei pašarų priedų, premiksų ir kombinuotųjų pašarų ženklinimo etiketėmis; kadangi Direktyvos 82/471/EEB [6] 3 straipsnis ir jos priedas numato tam tikras tų produktų kiekių nustatymo ir ženklinimo priemones; kadangi galutinė 1998 m. balandžio 1 d. data, iki kurios valstybės narės turi įgyvendinti Direktyvų 70/524/EEB ir 82/471/EEB pakeitimus, padarytus atitinkamai Direktyva 96/51/EB ir Direktyva 95/69/EB [7], yra nesuderinama su datomis, nustatytomis Direktyva 95/69/EB tam tikrų pašarų sektoriuje veikiančių įmonių ir tarpininkų tvirtinimo (2001 m. balandžio 1 d.) bei registravimo procedūroms užbaigti (1998 m. rugsėjo 1 d.); kadangi šios konkrečios nuostatos taikomos nepažeidžiant galutinių terminų, nustatytų Direktyva 95/69/EB; kadangi vis dėlto Direktyvos 70/524/EEB ir 82/471/EEB turi būti iš dalies pakeistos teisinio nuoseklumo sumetimais; kadangi 1995 m. spalio 25 d. Tarybos direktyva 95/53/EB, nustatanti principus, reglamentuojančius gyvūnų mitybos srityje atliekamų oficialių patikrinimų organizavimą [8] turi būti taikoma visiems produktams ir medžiagoms, vartojamoms Bendrijoje gyvūnų pašaruose; kadangi norint pasiekti tą tikslą, Direktyva 96/25/EB turėtų būti įrašyta į teisės aktų sąrašą, kuriam yra taikoma Direktyva 95/53/EB; kadangi nuoroda į 1976 m. lapkričio 23 d. Tarybos direktyvą 77/101/EEB dėl prekybos paprastaisiais pašarais [9] turėtų būti išbraukta iš to sąrašo, nes ji yra panaikinta Direktyva 96/25/EB; kadangi Direktyva 95/69/EB nustato, kad kiekvienais metais valstybės narės turi siųsti kitoms valstybėms narėms patvirtintų įmonių sąrašą; kadangi įmonių patvirtinimo procedūros turi būti užbaigtos iki 2001 m. balandžio 1 d.; kadangi atsižvelgiant į oficialius patikrinimus, vykdomus gyvūnų mitybos srityje, visų pirma prekiaujant Bendrijoje, tokiuose pranešimuose būtina nurodyti įmones, kurios, nors dar nepatvirtintos, gali toliau vykdyti savo veiklą, laikydamosi toje direktyvoje nustatytų reikalavimų; kadangi dėl to Direktyvos 70/524/EB, 82/471/EEB, 95/53/EB ir 95/69/EB turėtų būti atitinkamai pakeistos, PRIĖMĖ ŠIĄ DIREKTYVĄ: 1 straipsnis Direktyva 70/524/EEB keičiama taip: 1. 13 straipsnyje įterpiama ši dalis: "6. 1–3 dalys taikomos nepažeidžiant Direktyvos 95/69/EB 4 straipsnio 2 dalies ir 9 straipsnio 2 dalies." 2. Įterpiamas šis straipsnis: "16a straipsnis 14–16 straipsniai, kuriuose pateikiama nuoroda į patvirtinimo ir registracijos numerius, numatytus Direktyvoje 95/69/EB, taikomi nuo 2001 m. balandžio 1 d." 2 straipsnis Direktyva 82/471/EEB keičiama taip: 1. 3 straipsnyje įterpiama ši dalis: "4. 3 dalis taikoma nepažeidžiant Direktyvos 95/69/EB 4 straipsnio 2 dalies." 2. Priedo 7 stulpelyje ( "Specialiosios nuostatos" ) prie produktų, nurodytų Direktyvos 95/69/EEB 1 skyriaus 1 punkto a papunktyje, paskutinė įtrauka apie informaciją, kurią reikia nurodyti ant produkto pakuotės, talpyklos ar jų etiketėje pakeičiama taip: "— nuo 2001 m. balandžio 1 d.: patvirtinimo numeris." 3 straipsnis Direktyvos 95/53/EB 2 straipsnio 1 dalies a punkto trečia įtrauka pakeičiama taip: "— 1996 m. balandžio 29 d. Tarybos direktyva 96/25/EB dėl pašarinių žaliavų apyvartos, iš dalies pakeičianti Direktyvas 70/524/EEB, 74/63/EEB, 82/471/EEB ir 93/74/EEB ir panaikinanti Direktyvą 77/101/EEB." 4 straipsnis Direktyvos 95/69/EB 6 straipsnio 2 dalies antras ir trečias sakiniai pakeičiami taip: "Kasmet iki gruodžio 31 d. valstybės narės siunčia kitoms valstybėms narėms 2 straipsnio 2 dalies a ir b punktuose nurodytų įmonių ir pagal 3 straipsnio 1 dalį patvirtintų tarpininkų sąrašą bei 4 straipsnio 2 dalyje minimų atitinkamų įmonių ir tarpininkų, kurie yra pateikę prašymus juos patvirtinti, dėl kurių valstybės narės dar nėra priėmusios sprendimo, sąrašą. Gavusios prašymą, valstybės narės siunčia kitoms valstybėms narėms 2 straipsnio 2 dalies c–f punktuose minimų įmonių visą sąrašą arba to sąrašo dalį ir 4 straipsnio 2 dalyje minimų atitinkamų įmonių ir tarpininkų, kurie yra pateikę prašymus juos patvirtinti, dėl kurių valstybės narės dar nėra priėmusios sprendimo, visą sąrašą arba jo dalį." 5 straipsnis 1. Valstybės narės priima įstatymus ir kitus teisės aktus, kurie, įsigalioję iki 1999 m. rugsėjo 30 d., įgyvendina šią direktyvą. Apie tai jos nedelsdamos praneša Komisijai. Valstybės narės taiko priemones nuo 1999 m. spalio 1 d. 2. Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės. 3. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus. 6 straipsnis Ši direktyva įsigalioja jos paskelbimo Europos Bendrijų oficialiajame leidinyje dieną. 7 straipsnis Ši direktyva skirta valstybėms narėms. Priimta Briuselyje, 1999 m. kovo 22 d. Tarybos vardu Pirmininkas B. Verheugen [1] OL C 266, 1998 8 25, p. 14. [2] OL C 328, 1998 10 26, p. 80. [3] OL C 40, 1999 2 15, p. 10. [4] OL L 270, 1970 12 14, p. 1. Direktyva su paskutiniais pakeitimais, padarytais Direktyva 98/92/EB (OL L 346, 1998 12 22, p. 49). [5] OL L 235, 1996 9 17, p. 39. [6] OL L 213, 1982 7 21, p. 8. Direktyva su paskutiniais pakeitimais, padarytais Direktyva 96/25/EB (OL L 125, 1996 5 23, p. 35). [7] OL L 332, 1995 12 30, p. 15. Direktyva su pakeitimais, padarytais Direktyva 98/92/EB. [8] OL L 265, 1995 11 8, p. 17. [9] OL L 32, 1977 2 3, p. 1. Direktyva, panaikinta Direktyva 96/25/EB (OL L 125, 1996 5 23, p. 35). --------------------------------------------------